กู้เงินฟื้นน้ำท่วม3.5แสนล้านมากองไว้
อารีพงศ์ยอมรับต้องทำในมิ.ย.นี้รอลุ้นสภาพัฒน์จัดสรรโครงการ
25 ม.ค. 2556

อารีพงศ์ยอมรับต้องทำในมิ.ย.นี้รอลุ้นสภาพัฒน์จัดสรรโครงการ
โครงการเงินกู้ 3.5 แสนล้านบาทแก้น้ำท่วมติดหล่ม แต่กระทรวงการคลังเดินหน้ากู้ทั้งหมดกองทิ้งไว้รอเบิกจ่าย
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ในเดือน เม.ย.นี้ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) จะรายงานผลสรุปของโครงการต่างๆ ที่จะใช้เงินกู้ใน พ.ร.ก.ให้อำนาจกระทรวงการคลังกู้เงินเพื่อฟื้นฟูประเทศจากน้ำท่วม 3.5 แสนล้านบาท หลังจากนั้นกระทรวงการคลังจะดำเนินการกู้เงินมาจนเต็มวงเงินทั้งหมดก่อนสิ้นเดือน มิ.ย.ที่จะถึงนี้ แต่การเบิกจ่ายเงินของแต่ละโครงการจะต้องเบิกจ่ายตามความจำเป็นของแต่ละโครงการเท่านั้น
แหล่งข่าวจากกระทรวงการคลัง เปิดเผยว่า สาเหตุที่กระทรวงการคลังจะต้องกู้เงินมาให้เต็มทั้งจำนวนในช่วงสิ้นเดือน มิ.ย. เพราะต้องทำตามกฎหมายที่เขียนไว้ก่อนหน้านี้ว่า ต้องมีการกู้เงินให้แล้วเสร็จในเดือน มิ.ย. 2556 ซึ่งเมื่อกู้มาแล้วก็จะจัดสรรและบริหารการใช้เงินกู้ตามความเหมาะสม
ทั้งนี้ ในวันที่ 25 ม.ค.นี้ จะครบ 1 ปีของการออก พ.ร.ก.ให้อำนาจกระทรวงการคลังกู้เงินเพื่อฟื้นฟูประเทศจากน้ำท่วม แต่มีการเบิกจ่ายเงินได้จริง 4,000 ล้านบาท หรือ 1% ของวงเงินกู้เท่านั้น
นายอารีพงศ์ กล่าวว่า สถานทูตญี่ปุ่นประจำประเทศไทยและธนาคารพัฒนาเอเชีย (เอดีบี) ให้การสนับสนุนประเทศไทยผ่านกองทุนญี่ปุ่นเพื่อช่วยเหลือประเทศที่พัฒนา (เจเอฟพีอาร์) ผ่านความช่วยเหลือทางวิชาการ 2 โครงการ วงเงิน 2.45 ล้านเหรียญสหรัฐ 
วงเงินดังกล่าวเป็นการสนับสนุนความช่วยเหลือทางวิชาการสำหรับการพัฒนาการบริหารจัดการน้ำและอุทกภัยในประเทศไทย วงเงิน 1.5 ล้านเหรียญสหรัฐ ซึ่งสนับสนุนตั้งแต่การวางแผนโครงการ ติดตามประเมินผล และผลกระทบของการดำเนินโครงการ ตลอดจนการศึกษาแนวทางการบริหารจัดการและการมีส่วนร่วมในแถบลุ่มน้ำยม โดยมี สศช.เป็นผู้ดูแล
นอกจากนี้ เจเอฟพีอาร์ยังสนับสนุนความช่วยเหลือทางวิชาการสำหรับการปฏิรูประบบการบริหารจัดการด้านการเงินและบัญชีของการรถไฟแห่งประเทศไทย วงเงิน 9.5 แสนเหรียญสหรัฐ ซึ่งกระทรวงการคลังเป็นหน่วยงานบริหารโครงการ เพื่อยกระดับขีดความสามารถในการแข่งขันและพัฒนาการปฏิบัติงานของรถไฟให้ไปสู่การระบบการขนส่งทางรางอย่างยั่งยืน
ทั้งนี้ การสนับสนุนดังกล่าวจะมีระยะเวลาการดำเนินงาน 2 ปี ซึ่งจะเริ่มตั้งแต่เดือน ม.ค.นี้ และถือเป็นความช่วยเหลือที่สอดคล้องกับการดำเนินงานตามโครงการเร่งด่วนของรัฐบาลและแผนพัฒนาเศรษฐกิจและสังคม ฉบับที่ 11 พ.ศ. 25552559 ด้านยุทธศาสตร์การจัดการทรัพยากรธรรมชาติและสิ่งแวดล้อมอีกด้วย